Iere skud die All Blacks ná genadelose strydDie vreugde op en langs die veld kon nie groter gewees het nadat die All Blacks getroef is nie. (Foto: Twitter @IrishRugby) Dít was nou toetsrugby soos in die ou dae: hard, genadeloos en sonder tierlantyntjies, en die ongetwyfelde hoogtepunt van vanjaar se vele toetse wat sedert Junie tussen die wêreld se voorste spanne gespeel is. Ierland het die All Blacks se spasie Saterdag beperk, voor ingeklim, die All Blacks se nerwe afgeduik en die Nieu-Seelanders drieloos gelaat in die stryd tussen die wêreld se twee beste spanne wat met 16-9 in Dublin gewen is. Net ŉ enkele (die enigste) drie het die twee spanne geskei ná die wedstryd waar Ierland veral in die eerste helfte sodanig oorheers het dat hulle sou gevoel het die skale rustydvoorsprong van drie punte op 9-6 was nie genoeg beloning nie. Die nerwe het letterlik gespat met die Iere wat, behalwe vir ŉ rukkie in die twee helfte, die beste span was. Hulle kon in die eerste helfte egter net eenvoudig nie deur die All Blacks se verdediging nie, met nege strafskoppe, sewe naby hul eie doellyn, wat deur Kieran Read se span afgestaan is. Die telling het in die negende minuut van die tweede helfte 16-7 geword ná ŉ stukkie uitstaande spel deur die Iere se vleuel Jacob Stockdale toe hy ná ŉ agterlynbeweging vorentoe geskop en die gelukkige spring van die bal met ŉ skitterende drie afgesluit het. Dit was Ierland se enigste punte ná rustyd, met die All Blacks se strafdoel hul enigste bydrae op die telbord in dié tydperk. ŉ Paar waarnemings uit die wedstryd: Read het onder die kwaai druk drie ongehoorde hanteerfoute gemaak; die slot Brodie Retallick is in die algemene spel behoorlik vasgevat en kon nie sy bresse in die middelveld slaan nie; die All Black se skrum het swaar geleef en is ŉ keer of drie heeltemal stukkend gedruk; en vir die tweede agtereenvolgende wedstryd het Beauden Barrett drie punte met ŉ skepdoel bygedra. Dít is vir hierdie All Blacks-span iets ongehoord nadat hulle dit nie wou doen in die Wellington-toets waar Suid-Afrika hulle teen die einde ook van die doellyn weggehou, van drieë weerhou en die wedstryd gewen het. Is dit ŉ toegewing dat die All Blacks miskien nie so goed is as wat gedink is nie? Puntemakers ‒ Ierland (9) 16: Drie: Jacob Stockdale. Doelskop: Johnny Sexton. Strafdoele: Sexton (3). Nieu-Seeland (6) 9: Strafdoele: Beauden Barrett (2). Skepdoel: Barrett.